Ryan Day

Mae **Ryan Day** (ganwyd 23 Mawrth 1980) yn chwaraewr snwcer proffesiynol o Gymru. Fel adeiladwr pwyntiau gwych, mae wedi casglu mwy na 300 o rediadau dros gant o bwyntiau yn ystod ei yrfa.

## Gyrfa 
### Gyrfa cynnar 
Ganwyd Day ym Mhontycymer, Pen-y-bont ar Ogwr, a dechreuodd ei yrfa broffesiynol trwy chwarae yn Nhaith y DU ym 1998, a oedd ar y pryd yn daith broffesiynol ail lefel. Fe'i enwyd yn Chwaraewr Ifanc o Ragoriaeth y tymor 2000/2001 gan Gymdeithas Biliards a Snwcer Proffesiynol y Byd (WPBSA). Enillodd Bencampwriaeth Benson & Hedges 2001. Trwy ennill y gystadleuaeth hon, roedd yn gymwys i chwarae yn y Meistri yn 2002, lle y maeddodd Dave Harold, cyn colli 0-6 yn erbyn Stephen Hendry. Enillodd Taith Sialens WPBSA hefyd yn ystod tymor 2001/2002 a chafodd ei enwi'n Newydd-ddyfodiad y Flwyddyn WPBSA yn 2002. Oherwydd problemau gyda'i iau yn 2003, dioddefodd ei ganlyniadau yn wael iawn.

Yn 2004, fodd bynnag, sicrhaodd le ar gyfer Pencampwriaeth Snwcer y Byd a bu ar y blaen yn erbyn John Higgins o 9-7 yn y rownd gyntaf, gan fod y chwaraewr cyntaf i sgorio tri sgor o gant yn ei gêm gyntaf yn y Crucible, ond methodd y bel binc yn yr 17eg ffrâm a fyddai wedi golygu fod angen snwcer ar Higgins i aros yn y twrnament. Aeth Higgins ymlaen i ennill y ffrâm a'r ddwy ffram nesaf i ennill y gem. Fel rhywfaint o gysur, dywedodd Higgins fod Day "yn mynd i fod yn chwaraewr o safon uchel am flynyddoedd i ddod".

### 2005–2011 
Cyrhaeddodd Day rownd go-gynderfynol ei dwrnamaint cartref, Agored Cymru 2005 gan drechu Allister Carter a Steve Davis ar hyd y ffordd (yn dod yn ôl o 0-4 i guro Steve Davis 5-4). Gorffennodd y tymor hwn yn y 33ain safle, ond gan nad oedd Quinten Hann yn cymryd rhan mewn unrhyw ddigwyddiadau, roedd Day bob amser ymhlith y 32 uchaf, oedd yn golygu un gêm yn llai i chwarae i fod yn gymwys, nag y byddai fel arall wedi ei wynebu.

Yn ôl yn y Crucible yn 2006, curodd Joe Perry 10-3 yn y rownd gyntaf ac roedd yn y blaen o 9-7 yn erbyn Ronnie O'Sullivan yn yr ail rownd cyn colli 10-13. O ganlyniad, methodd o drwch blewyn a chyrraedd yr 16 uchaf.

Y tymor 2006/2007 oedd y mwyaf llwyddiannus o'i yrfa hyd yn hyn. Cyrhaeddodd Day rowndiau gogynderfynol Tlws Gogledd Iwerddon yn 2006 a daeth yn ail yng Nghwpan Malta 2007, gan golli o 4-9 yn erbyn Shaun Murphy. Sicrhaodd perfformiad y flwyddyn honno iddo le yn 16 gorau yn y byd ar gyfer tymor 2007/2008, un lle yn uwch na'r flwyddyn flaenorol. Fel aelod o'r 16 uchaf, roedd yn gymwys yn awtomatig ar gyfer twrnameintiau.

Dechreuodd tymor 2007/2008 Day gydag ymddangosiad yn rownd derfynol Meistri Shanghai; Roedd Day ar y blaen i'w bartner ymarfer Dominic Dale 6-2 ar ôl y sesiwn gyntaf, ond yn y pen draw fe'i trechwyd o 6-10. Ar ôl methu â symud ymlaen i'r 16 olaf yn y tair twrnamaint nesaf, fe gyrhaeddodd rownd cyn-derfynol Twrnament Agored Tsieina, gan guro Matthew Stevens, Ken Doherty a Mark Williams cyn iddo gael ei guro gan Stephen Maguire 5-6, a wadodd lle iddo yn y rownd derfynol. Fe wnaeth Day fynd i'r rownd go-gynderfynol Pencampwriaeth y Byd am y tro cyntaf yn ei yrfa trwy faeddu Michael Judge o Iwerddon 10-6 a'r pencampwr amddiffynnol John Higgins 13-9 yn un o enillion gorau ei yrfa cyn colli 7 -13 i Stephen Hendry. Gwnaeth ei berfformiadau cyson sichau'r 8fed safle iddo.

Cyrhaeddodd Day rownd derfynol Grand Prix 2008 lle collodd i John Higgins, gan drechu Ricky Walden, Mark Selby, Jamie Cope ac Ali Carter. Daeth y flwyddyn i ben ar nodyn siomedig pan gollodd yn y rownd gyntaf ym Mhencampwriaeth y DU i Matthew Stevens. Fe gyrhaeddodd rownd go-gynderfynol Pencampwriaeth y Byd yn 2009, cyn colli 11-13 i Mark Allen. Fodd bynnag, parhaodd i ddringo'r safleoedd, gan gyrraedd rhif 6, y chwaraewr yn y safle uchaf a oedd heb ennill unrhyw gystadleuaeth.

Roedd tymor 2009/2010 yn un siomedig gan iddo gyrraedd dim ond un chwarter olaf (yn Agored Cymru), gan arwain at golli yn y rownd gyntaf o 8-10 ym Mhencampwriaeth y Byd i Mark Davis. Parhaodd hyn i mewn i'r tymor nesaf lle cafodd ei drechu nifer o weithiau yn y rowndiau cynnar a oedd yn golygu, yn yr adolygiad cyntaf o dan y system graddio newydd, ei fod yn gadael yr 16 uchaf, a disgyn i lawr i rif 20.

### Tymor 2011/2012 
Sicrhaodd Day le ar gyfer pump o'r wyth twrnamaint safle yn ystod tymor 2011/2012, gan golli yn y rownd gyntaf mewn pedair ohonynt. Daeth ei berfformiad gorau ar ddiwedd y tymor yn y digwyddiad mwyaf ar galendr y twrnamaint, Pencampwriaeth y Byd. Daeth yn ôl o 3-7 i lawr yn ei gêm i fod yn gymwys i chwarae, yn erbyn Gerard Greene i ennill 10-8, i chwarae yn gêm y rownd gyntaf yn erbyn rhif 1 Tsieina, Ding Junhui. Daeth Day yn ôl, y tro hwn o fod ar ei hôl hi 6-9 i ennill y 4 ffram olaf a symud ymlaen i'r ail rownd. Yno enillodd yn erbyn Cao Yupeng 13-7 a buodd ar y blaen o 5-2 yng nghyfnodau cynnar ei gêm go-gynderfynol yn erbyn ei gyd Gymro Matthew Stevens. Fodd bynnag, dioddefodd figrein ar ddechrau'r sesiwn nesaf ac aeth ymlaen i golli 11 ffram yn olynol i adael y twrnamaint 5-13. Gorffennodd Day y tymor yn rhif 30 yn y byd.

### Tymor 2012/2013 
bawd|2012 Paul Hunter Classic
Collodd Day wrth gymhwyso ar gyfer digwyddiad safoni agoriadol tymor 2012/2013 y Wuxi Classic 0-5 i Robert Milkins. Yna cafodd ei guro yn ail rownd Pencampwriaeth Goldfields Agored Awstralia a Meistri Shanghai, 3-5 i Matthew Selt a 0-5 i John Higgins yn y drefn honno. Cafodd Day ei drechu 3-6 gan Neil Robertson yn rownd agoriadol y Pencampwriaeth Ryngwladol, ond wedyn daeth y canlyniad gorau o'i dymor ym Mhencampwriaeth y DU. Maeddodd Ding Junhui 6-4 yn y rownd gyntaf mewn gem o safon uchel, ac er iddo fod ar y blaen o 3-0 yn erbyn Mark Selby, rhif dau y byd, colli a wnaeth o 4-6. Chwaraeodd Day mewn naw o'r deg digwyddiad Pencampwriaeth Chwaraewyr Mân-Safle yn ystod y tymor gyda'i ganlyniadau gorau pan gollodd ddwywaith yn y rowndiau go-gynderfynol i fod yn safle 32 y Rhestr Teilyngdod, ychydig y tu allan i'r 26 uchaf a oedd yn gymwys ar gyfer y Rowndiau Terfynol. Cafodd Day hi'n anodd yn ail hanner y tymor gan ei fod wedi methu â chymhwyso ar gyfer pedair o'r pum digwyddiad a oedd yn weddill, gan golli 2-5 yn rownd gyntaf Pencampwriaeth Agored y Byd i Mark Allen yn yr un a gyrhaeddodd. Methodd â bod yn gymwys ar gyfer Pencampwriaeth y Byd am y tro cyntaf ers 2006, gan golli o drwch blewyn i Ben Woollaston 9-10 yn y bedwerydd a'r rownd derfynol i fod yn gymwys. Gorffennodd y tymor yn rhif 31 y byd.

### Tymor 2013/2014 
bawd|Meistri'r Almaen 2014
Cafodd Day ei guro yn yr ail rownd unwaith ac yn y rownd gyntaf dair gwaith yn y pedwar digwyddiad agoriadol yn ystod tymor 2013/2014, ond yna cyrhaeddodd y rowndiau chwarter olaf am y tro cyntaf am dros blwyddyn yn y Bencampwriaeth Ryngwladol. Enillodd Day y ffrâm gyntaf yn erbyn Joe Perry ond fe'i curwyd yn drom o 6-1. Aeth un cam ymhellach ym Meistri'r Almaen ac, mewn ymgais i chwarae yn ei rownd derfynol gyntaf ers 2008, daeth yn ol o 5-3 i lawr yn erbyn Ding Junhui i fod yn gyfartal, ond collodd y ffrâm olaf. Dilynodd triawd o golledion ail rownd a cholli'r rownd gyntaf ym Mhencampwriaeth Agored Tsieina. Ym Mhencampwriaeth y Byd, daliodd ati pan ddaeth Stephen Maguire yn gyfartal o 8-4 a 9-6 ar ei hôl hi yn y rownd gyntaf, i ennill y ffrâm derfynol a symud ymlaen i'r ail rownd. Yna daeth ei dymor i ben pan gollodd o 13-7 yn erbyn Judd Trump, ond dringodd10 safle i fod yn rhif 21 yn y byd, y safle gorau iddo ers pedair mlynedd.

### Tymor 2014/15 
bawd|Meistri'r Almaen 2015
Am yr ail dymor enillodd Day ei le ar gyfer pob digwyddiad safoni. Cael ei orchfygu yn y 16 olaf yn y Wuxi Classic a Meistri Shanghai oedd ei ganlyniadau gorau yn ystod hanner cyntaf y flwyddyn. Yn yr Haining City Open, llwyddodd i ennill ei rediad swyddogol mwyaf am y tro cyntaf yn ei gêm 32 olaf yn erbyn Cao Yupeng. Aeth Day ymlaen i gyrraedd y rowndiau chwarteri olaf, ond collodd o 4-2 yn erbyn Oliver Lines. Ar ôl i Day ennill y ddwy ffram olaf yn ei gêm rownd gyntaf yn erbyn rhif un byd, Ding Junhui, ym Meistri'r Almaen i'w drechu o 5-4, dywedodd ei fod yn gweithio ar ei gysondeb gan anelu i fod ymhlith y goreuon unwaith eto. Yna trechodd Alfie Burden 5-2 i wynebu Liang Wenbo yn unig ymddangosiad Day yng nghwarteri-olaf y tymor a chafodd ei guro o drwch blewyn o 5-4. Ym Mhencampwriaeth Agored Cymru collodd Day yn annisgwyl i'r amatur Oliver Brown o 4-1yn yr ail rownd. Roedd Day yn ennill o 3-1 yn erbyn Mark Allen yn rownd gyntaf Pencampwriaeth y Byd, ond yna collodd naw ffram yn olynol i gael eu faeddu o 10-3.

### Tymor 2015/2016 
Collodd Day o 5-4 yn erbyn Ding Junhui yn ail rownd Meistri Shanghai, Daeth yn ol o'r un sgor yn y Bencampwriaeth Ryngwladol gan ei guro o 6-5. Cafodd Day ei drechu o 6-4 gan David Gilbert yn y rownd ganlynol. Fodd bynnag, yn ei ddigwyddiad nesaf, trechodd Mark Selby o 4-0 yn rowndiau chwarter olaf Pencampwriaeth Agored Bwlgaria gan guro Sam Baird 4-2 i chwarae yn y rownd derfynol o ddigwyddiad oedd yn cario pwyntiau safle am y tro cyntaf ers 2008, ond cafodd ei drechu 4-0 gan Mark Allen. Collodd 6-2 i Dechawat Poomjaeng yn ail rownd Pencampwriaeth y DU, ond enillodd yn erbyn y pencampwr byd, Stuart Bingham, o 5-3 i gyrraedd rowndiau chwarter olaf y Meistri Almaeneg. Collodd Day y tair ffram olaf yn erbyn Kyren Wilson i gael ei drechu o 5-4. Gwnaeth ddwy rediad o dros gant ac enillodd y ffrâm derfynol ar y bel ddu olaf yn erbyn John Higgins i gyrraedd chwarter olaf arall yn Grand Prix y Byd. Cafodd ei drechu 4-2 gan Bingham, gan golli'r ffrâm derfynol er ei fod 56-0 o bwyntiau i fyny, ar ôl i Bingham gwneud rhediad o 64. Ar ôl cael ei drechu 10-3 gan Higgins yn rownd gyntaf Pencampwriaeth y Byd, dywedodd Day y byddai'n gweithio ar ei ffitrwydd yn ystod y tymor rhydd mewn ymgais i wella ei ganolbwyntio yn ystod gemau.

### Tymor 2016/17 
Aeth Day ymlaen i chwarteri olaf Meistri Shanghai trwy drechu Neil Robertson a Mei Xiwen o 5-2 a cholli o 5-3 yn erbyn Mark Selby. Enillodd y pedair ffram gyntaf yn erbyn Mark Allen yn nhrydedd rownd Pencampwriaeth y DU, ond aeth ymlaen i golli 6-5. Daeth ei ail gem yng nghwarteri olaf y tymor ym Meistri'r Almaen a chafodd ei orchfygu 5-2 gan Martin Gould. Yng Ngrand Prix y Byd, maeddodd Day Stuart Bingham, Michael White a Shaun Murphy o 4-2 ymhob gem. Yn y rownd derfynol roedd 4-3 ar ei hôl hi i Marco Fu, ond daeth yn ol o angen pedwar snwcer yn yr wythfed ffrâm i fod yn gyfartal ac aeth ymlaen i ennill 6-4. Yn y rownd derfynol ar gyfer digwyddiad cyntaf safoni Day ers 2008 roedd ar ei hôl hi o 9-3 yn erbyn Barry Hawkins ac, er ei fod wedi llwyddo i gyrraedd 9-7, cafodd ei orchfygu o 10-7. Collodd Day yn rownd derfynol Cynghrair Pencampwriaeth 3-0 i John Higgins. Ar ol ennill o 4-2 yn erbyn Neil Robertson cyrhaeddodd Day rownd derfynol Pencampwriaeth Agored Gibraltar a chafodd ei guro 4-2 gan Judd Trump ar ôl iddo fod ar y blaen o 2-0. Roedd Day yn chwaraewr dethol ar gyfer Pencampwriaeth y Byd, ond collodd o 10-4 yn erbyn Xiao Guodong yn y rownd gyntaf ac unwaith eto beiodd ei ddiffyg canolbwyntio am fynd allan yn gynnar.

## Bywyd personol 
Priododd Day chwaer ei lys-fam, Lynsey, yn ystod Haf 2008. Dywedodd Lynsey - sy'n bedair blynedd yn hŷn na Day - wrth bapur newydd 'The Sun' eu bob wedi bod yn gariadon ers pan oedd Day yn yn 13 oed. Mae gan y cwpl ddwy ferch, Francesca, a anwyd yn 2006 a Lauren, yn 2010. Mae ei frawd iau, Rhys, wedi chwarae pêl-droed i Manchester City ac i dim o dan 21 Cymru.

## Amserlen perfformiad a safleoedd 

## Rowndiau terfynol ei yrfa 
### Ranking finals: 6 (2 titles, 4 runners-up) 
### Minor-ranking finals: 1 (1 runner-up) 
### Non-ranking finals: 5 (1 title, 4 runners-up) 
### Pro-am finals: 7 (4 titles, 3 runners-up) 
## Cyfeiriadau 
## Dolenni allanol 
* 
* 
* Profile on Global Snooker 
* Profile on Pro Snooker Blog
* Profile on Yahoo!  Sport 

Categori:Genedigaethau 1980
Categori:Chwaraewyr snwcer o Gymru